Filastrocche napulitane

Filastrocche napulitane

’A gallina zoppa zoppa

‘A gallina zoppa zoppa,

quanti ppenne tene 'ncoppa?

E nne tene vintitrè,

uno, doje e ttre.

E tteneva nu turnesiéllo,

e s' accattàje nu susamièllo;

mmiézo a mme, mmièzo a tte,

mmiézo â figlia d’ ‘o Rre!

A gghì pe’ mmare

Quanno è bbello a gghì pe’ mmare,

‘a Maronna 'ncopp' â nave,

San Giuseppe a lu timone

E Giesù Cristo pe’ ppatrone,

l’angiulille pe’ mmarenare,

quanno è bbello a gghì pe’ mmare.

Aiza, aiza, aiza

Aiza, aiza, aiza

acala acala acala

accosta accosta accosta

speranno ca se ntosta

â saluta nosta!

Caruso…

Carùso, mellùso,

miette ‘a capa ‘int’a ‘o pertùso,

ca si vene ‘o scarrafòne

te ròseca ‘o mellòne.

Ce steva na vota ‘nu rre

Ce steva ‘na vota ‘nu rre miré scarrafunaro 

ca jeva a ccaccia

mi caccia, mi caccia, e che cacciaje?

‘na zoccola cu 'e mustacce!

Chiòve e ghièsce ‘o sole

Chiòve e gghièsce ‘o sole,

tutte ‘e vvecchie fanno ammore;

fanno ammore cu ‘a tiàna,

tutte ‘e vecchie so’ rruffiàne;

fanno ammore ‘inte ‘o ciardino,

tutte ‘e vvecchie malandrìne.

Fieto…

Fieto, fetillo,

chi l’ha fatto ‘stu sciatìllo?

Lu sciatìllo è gghiuto all’uòrto,

e chi fete ‘e cane muòrto ?

Ichhe…

Icche, ecche, occo,

‘o ppane, ‘o vino e ‘o cocco.

Abbìcco, abbàcco, abbòcco,

tabaccàro sotto  e 'ncoppa.

I’ me cocco…

I’ me cocco dinte a ‘stu lietto,

‘a Maronna 'ncoppe a ‘stu pietto,

i’ dormo e Essa veglia,

si è caccòsa me resbèglia.

I’ me cocco e me songo cuccàto,

Giesù cristo m’è pate,

‘a Maronna m’è mamma,

e sante me so’ ppariente,

i’ me cocco e nun aggio paura ‘e niente.

Maria ‘a mariola

Maria ‘a mariòla

Porta a bévere ‘e ggalline,

'e ggalline fanno ll’ove

e Maria ‘a mariola.

Mo’ vene Natale

Mo’ vene Natale

e stò ssenza denare,

me fumo na pippa

e me vaco a ccuccà.

Quanno è stanotte

cca sparano ‘e botte,

me metto ‘o cazòne e vvaco  a vvedè.

Nuvena, nuvena,

ca màmmeta è pprena

ha fatto nu figlio

e se chiamma Michele,

e tene na figlia

c’addora ‘e tabacco

e quanno cammina 

l’abbàllano ‘e ppacche.

Notte 'e Natale

Quann' ero guaglione assaje me piaceva

'e senti' na nuvena a notte Natale

Quann' ero guaglione mammà me purtava

'a senti' na nuvena a nott'e Natale

Mo' vene Natale nun tengo denare

me fummo na pippa e mme vaco a ccuccà

Mo' vene Natale se sparano 'e bbotte

Me metto 'o cappotto 'e mm' 'e vvaco a vvedè

Me resta 'o ricordo nzerrato dinto core

'e chelli sserate cu mmamma vicino

sunava 'a zampogna 'a ggente guardava

'a gente diceva è nnato Gesù

Quann' ero guaglione 'a nott' 'e Natale

'o core sbatteva aspettann' a Ggesù, aspettann' a Ggesù

Mo' vene Natale nun tengo denare

me fumo na pippa e mme vaco a ccuccà

Mo' vene Natale e ssona 'a zampogna

Me metto 'o cappotto 'e mm' 'e vaco a vvedè

Nuvena, nuvena,

ca màmmeta è pprena

ha fatto nu figlio

e se chiamma Michele,

e tene na figlia

c’addora ‘e tabacco

e quanno cammina

l’abbàllano ‘e ppacche.

Mo' vene Natale nun tengo denare

me fummo na pippa e mme vaco a ccuccà

Mo' vene Natale se sparano 'e bbotte

Me metto 'o cappotto 'e mme vvaco a vvedè

Munzù, munzù, munzù

Munzù, munzù, munzù,

è gghjuta 'a zoccola 'int'a 'o rraù.

'A signora nun 'o vo' cchiù,

magnatillo tutto tu.

Nce steva na vota...

Nce steva na vota,

'nu monaco devoto,

dinte â na cella

teneva ‘e saciccèlle,

jetta na jatta 

e se ne magnaje quatto;

venette ‘o priore

cu nu turcetùro

e nce facette cacà a una a una.

Nce steva na vota...

Nce steva na vota

'nu viecchio e na vecchia,

ncopp'â nu monte,

sott'â nu specchio,

sott'â nu specchio

ncopp'â nu monte,

aspettame lloco ca mo’ te lo conto…

Nonna nonna

Nonna, nonna, nunnarella

ca ‘o lupo s’ha mangiato ‘a pecurella.

E ppecurella mia comme farraje, 

quanno mmocca a lu lupo te truvarraje?

E ppecurella mia comme faciste,

quanno mmocca a lu lupo te veriste?

E ppecurella mia comme campaste,

quanno mmocca a lu lupo te truvaste ?

’O mazzariello

Quanno mammeta fa ‘a cazetta,

‘o mazzarièllo addò s’ ‘o mette ?

Si s’ ‘o mette areto a ‘e rine,

fa ‘a cazetta p' ‘e pellerìne;

si s’ ‘o mette areta ‘a porta,

fa ‘a cazetta p ‘ ‘ o guardaporta;

si s’ ‘o mette dint' ‘o lato,

fa ‘a cazetta p ‘ ‘o nnammurato;

si s’ ‘o mette  ‘inte ‘a cintura,

fa ‘a cazetta p ‘ ‘a criatura;

si s’ ‘o mette sott' ‘o core,

fa ‘a cazetta p ‘ ‘o cunfessore.

Ora pro nobìs

Ora pro nobìs,

piglia 'a mazza e vvatte a cchisto.

Ora pro nobìs

care 'nterra e te rumpe 'o musso.

Più, più, più…

Dint' a cchesta manélla,

nce steva na vòta na funtanèlla,

venéveno a bbere ‘e ppaparelle…

più, più, più…

Pizzi pizzi trangula

pizzi pizzi trangula,

la morte alisandrangula 

e santrangula e pipì,

e la morte Sarracina.

Serracina faceva lu ppane

tutt' 'e mmosche s' 'o magnavano,

s'o magnavano a poca â vota.

Pallerò, pallerò,

chi è cchiù bbella jesce fore,

jesce fore 'a 'stu ciardino,

pizza doce e ttagliulino!

Tagliulino a mme, tagliulino a tte.

Chella vecchia mariola

s'arrubbaje a don Nicola,

don Nicola aizaje 'o bbastone

'o bbastone se rumpette,

aizaje 'a scuppetta

'a scuppetta nun sparaje.

Uno, roje, tre e quatte.

Sbatte ‘e mmane

Sbatte ‘e mmane ca vene papà,

porta ‘o zzucchero e ‘o bbabbà,

nuje ‘o mettimmo a cucenà

e ‘o nennillo s’ ‘o va a mmagnà…

Sennuzzo

Sennuzzo, va ô puzzo

va a mmare

va add'a cummare

vide che tte dice 

e vvienamello `a ddicere.

Sega, sega

Sega, sega mastu Cciccio,

na panèlla e nu sasìccio;

'a panella ce 'a magnammo

e 'o sasìccio ce 'o stipammo;

ce 'o stipammo pe' Nnatale,

quanno vène 'o zampugnàre.

'O zampugnàre nun vène cchiù

'a sasìccia tà mangne tu

Storta bicoscia

Storta bicòscia,

tiene ‘e ccoscie mosce mosce,

e ssotto ‘o suttanìno,

tiene ‘o scoglio ‘e Margellina.

 Jonte 

 Mario Fùrnari, Li ditti antichi de lo popolo napulitano - Antiquum breviarum neapolitanum, ed. Fiorentino, Napule, 1977

 Vvoce pariente 
Pruverbie napulitane

Cullegamiente esterne

na discussione ncopp'â filastrocche napulitane 

Categoria:Lengua napulitana